Kommunerne skal have lov at tvinge ældre til at købe robotstøvsugere, fastslog økonomi- og indenrigsminister Margrethe Vestager onsdag. Men det er ikke just noget, der vækker begejstring hos Ældre Sagen. - Det er en dårlig idé, hvis man vil tvinge de gamle til at bruge robotstøvsugere. Robotstøvsugere kan ikke klare det hele. Der skal også være rengøring ved siden af, så det er kun et supplement, siger Lauge Prip, formand for Ældre Sagen i Arden. Han mener dog, at støvsugerne kan være en god løsning, hvis det frigiver flere hænder til pleje af de ældre. I Mariagerfjord Kommune, hvor man netop har besluttet at reducere støvsugningen, er det rene sparehensyn, der ligger til grund. - Det, der har fremtvunget det i Mariagerfjord Kommune, er at udvalget for sundhed og omsorg skulle spare omkring 700.000 kroner, og det her var det, der gjorde mindst ondt, siger borgmester H. C. Maarup.
Ældre Sagen er ikke begejstret for at ældre nu kan tvinges til at købe robotstøvsugere.